འདི་རུ་ཁོང་གི་འཁྲུངས་ལོ་སོགས་གསལ་བོར་གསལ་ཆ་ཅན་གྱི་མི་དང་ལོ་རྒྱུས་དཔྱད་ཡིག་སོགས་ཀྱང་གསལ་བོ་མ་མཆིས་ནའང་ཁོང་གི་ཕྱག་ཡུལ་མགོ་ལོག་ཨ་སྐྱོང་འབུམ་པ་ཁག་གསུམ་དུ་ཁོང་དགུང་ལོ་སུམ་བརྒྱ་དང་ལྔ་བཅུར་བཞུགས་པ་ཡིན་ཞེས་ཡུལ་གྲུ་ཡོངས་སུ་ཁྱབ་ཆེ་བ་དང་།ཆབ་འགག་གསེར་གཞོང་རིང་མོ།བོང་སྟག་འཚོ་བ་བཅོ་བརྒྱད་སོགས་མཚོ་སྔོན་པོའི་མཐའ་འཁོར་དུ་ཡང་ཁོང་དགུང་ལོ་སུམ་བརྒྱ་དང་ལྔ་བཅུར་བཞུགས་པ་རེད་ཅེས་ཡོངས་སུ་གྲགས་ཤིང་།ཁྱད་པར་དུ་ཉེ་ལམ་རབ་བྱུང་བཅུ་བདུན་པའི་ས་ཕོ་སྟགལོར་མགོ་ལོག་སྟོང་སྐྱབས་དགོན་བསྟར་གཉིས་དར་རྒྱས་གླིང་གི་འགྲོ་བའི་མགོན་པོ་སིངྷི་སྤྲུལ་བའི་སྐུ་གཞན་ཕན་བདེ་བའི་ཉི་མ་ཚང་དགུང་གྲངས་བརྒྱད་ཅུ་པར་ཆབ་ཆ་གྲོང་བརྡལ་དུ་ཞབས་པད་ཀྱི་རི་མོ་དངོས་སུ་བཀོད་པའི་དུས་སུ་ཁོང་གི་ཞལ་ནས་ཀྱང་འདི་ལྟར་གསུངས་མྱོང་པ་སྟེ།གྱི་ལིང་གཏེར་སྟོན་སྐུ་གོང་མ་ཚང་ནི་ཧ་ཅང་ངོ་མཚར་ཆེ་བ་དང་དགུང་ལོ་སུམ་བརྒྱ་དང་ལྔ་བཅུར་བཞུགས།ཁོང་ཞིང་ལ་ཕེབས་སྐབས་བོང་སྟག་བྲ་ཚའི་རྒད་པོ་ཞིག་གིས་ཁོང་གི་སྐུ་མདུན་དུ་ཁྱེད་ཀ་ད་ལྟ་དགུང་ལོ་ཅི་ཙམ་ཡིན་ཞེས་ཞུས་པར་ཁོང་གིས་ང་ལོ་སུམ་ཅུ་སོ་ལྔ་ཡིན་གསུངས་ཤིང་།དགུང་ལོ་སུམ་བརྒྱ་དང་ལྔ་བཅུ་ཡིན་ཚུལ་མཛད་པ་དང་།འོ་ན་ད་ཅི་ཙམ་ཞིག་ཏུ་བཞུགས་རྒྱུ་ཡིན་པར་ཁོང་གིས་ང་ལོ་ལྔ་བཅུར་འདུག་དགོས་པ་ཡིན་གསུངས་ནས་དགུང་ལོ་ལྔ་བརྒྱར་བཞུགས་ངེས་ཡིན་པའི་བརྡ་ལུང་གནང་ནའང་རྒད་པོ་དེས་ནང་དོན་མ་རྟོགས་པར་ཨ་ལ་ཨ་ལ་ད་ལྟ་ཁྱེད་ཀ་ངོ་མས་ཧོན་ལོག་འདུགད་ལྟ་འདུག་རན་མ་རེད་འགྲོ་རན་ཡིན་གསུངས་ཏེ་སྐུ་ཀྲོངས་པ་སོགས་ང་ལ་གསལ་ཆ་ཡོད་ཅེས་གསུངས།དེ་བས་རབ་བྱུང་བཅུ་དྲུག་པའི་ལྕགས་མོ་སྦྲུལལོར་ཁོང་གི་སྐུ་ཀྲོངས་དུས་སུ་དགུང་ལོ་སུམ་བརྒྱ་དང་ལྔ་བཅུ་ཡིན་པའི་དབང་དུ་བཏང་ན་རབ་བྱུང་བཅུ་བའི་ཆུ་ཕོ་འབྲུགལོར་སྐུ་འཁྲུངས་པ་ལས་མ་འདས་སོ།